**Simo Aalto** (s. 19. maaliskuuta 1960 Oulu) on suomalainen taikuri.

Nuoruus ja opiskeluajat
-----------------------

Aalto syntyi maaliskuussa 1960 kuvataiteilija Eeli Aallon ja opettaja Airi Aallon perheen kuopuksena. Hänellä on kaksi sisarusta, Maaria (s. 1957) ja Markus (s. 1959). Aalto kävi koulunsa Svenska Privatskolan i Uleåborgissa. Vuonna 1979 hän kirjoitti ylioppilaaksi. Yhdeksänvuotiaana lahjaksi saadusta taikurivälinelaatikosta alkanut kiinnostus taikatemppuihin jatkui hänen varttuessaan.

Aalto suoritti asepalveluksen Oulun kasarmin soittokunnassa. Armeijan jälkeen hän aloitti opinnot Oulun lastentarha-opettajaopistossa, josta hän valmistui vuonna 1982. Hän työskenteli lastentarhaopettajana ja teki samalla jatkuvasti taikurikeikkoja vuoteen 1990 saakka, kunnes lopetti työt päiväkodissa ja rupesi päätoimiseksi taikuriksi.

Ura taikurina
-------------

Vuonna 2000 Aalto valittiin Lissabonissa taikureiden maailmanmestariksi, minkä lisäksi hän on saanut kilpailussa hopeaa vuonna 1997 Dresdenissä ja pronssia 1991 Lausannessa. Voittoja on tullut myös lukuisissa muissa kilpailuissa muun muassa Pohjoismaiden-mestaruustasolla. Ensimmäisen kerran hän esiintyi taikurina jo 16-vuotiaana koulunsa joulujuhlassa.

Lasten taikurina hän on tunnettu lukemattomista televisio-esiintymisistä muun muassa Yle TV1 -kanavan *Veturissa*, *Simon Taikateltassa*, *Puoli kuudessa* ja ruotsinkielisessä *Simosalabim*-nimisessä lastenohjelmassa. Hän on tehnyt paljon esiintymis- ja luentomatkoja myös ulkomaille. Vuodesta 1990 hän on ollut päätoiminen taikuri.

Tammikuussa 2013 käynnistyi Aallon 35-vuotistaiteilijajuhlakiertue hänen kotikaupungistaan Oulusta.

Simo Aalto esiintyi Talent Suomessa 2019 Maskimies-nimisenä ja hiljaisena taikurina.

Aallon taikasana on "jokeri pokeri box".

Aallolla on myös YouTube-kanava: *Jokeri Pokeri Box/Simon Taikakoulu*. Huhtikuussa 2023 kanavalla on yli 9 000 tilaajaa ja yli 2 miljoonaa katselukertaa.

Perhe
-----

Aalto avioitui nykyisen vaimonsa Kirsti Aallon kanssa vuonna 1993. Kirsti työskenteli terveydenhoitajana, mutta jo vuonna 1994 hän jättäytyi pois niistä töistä ja aloitti työskentelyn miehensä päätoimisena avustajana.

Uusperheeseen kuuluu seitsemän lasta: yksi poika ja kuusi tytärtä. Aalto asuu perheineen nykyään Porvoon Emäsalossa.

Aallon tytär on vatsastapuhuja Sari Aalto ja hänen veljensä lapsia laulajat Suvi Aalto ja Saara Aalto.

Lähteet
-------

* Simo Aallon kotisivut

### Viitteet

1. ↑  Tominen-Halomo, Anneli: Simon uudet taiat *Länsiväylä*.  6.2.2013.  Arkistoitu 6.3.2016. Viitattu 15.3.2013.
2. ↑  Mystinen maskimies esiintyy Talentissa – naamion takaa paljastuu kaikkien tuntema taikuri *mtvuutiset.fi*.  01.03.2020. Viitattu 1.4.2020.
3. ↑  Aalto, Simo: Tietoa Jokeri Pokeri Box/Simon Taikakoulu -kanavasta *YouTube (youtube.com)*. Viitattu 25.4.2023.
4. 1 2  Olkkonen-Lind, Milla: Taikuri Simo Aalto ja Kirsti-puoliso kertovat rakkaustarinansa taian: "Nauramme samoille asioille – se on tärkeätä" *seura.fi*.  14. maaliskuuta 2020 19.23. Viitattu 25.4.2023.
5. 1 2  Mettänen, Heli: Taikuri Simo Aallon ja Kirsti-vaimon uskomaton rakkaustarina: Rakastuivat teineinä ja löysivät toisensa uudelleen seitsemän lapsen jälkeen *Iltalehti (iltalehti.fi)*.  19. maaliskuuta 2021 klo 6:26. Viitattu 25.4.2023.
6. ↑  Saara Aallon taikurisetä ihmettelee Rantalakeudessa: Miksi Saaralla ei ole ollut levytyssopimusta?  2016. Mtv.fi.  Arkistoitu 11.4.2017. Viitattu 11.4.2017.
7. ↑  10 yllättävää faktaa Saara Aallosta  30.8.2016. mtv.fi.  Arkistoitu 20.10.2016. Viitattu 19.10.2016.
8. ↑  Romero, Rebeca: Saara Aallon Suvi-sisko yllättää upealla äänellään – saa siskonsa liikuttumaan *Mtv (mtvuutiset.fi)*.  26. helmikuuta 2023 klo 15:05. Viitattu 25.4.2023.

Aiheesta muualla
----------------

* Simo Aallon kotisivut
* Yle Elävä arkisto: Simon Taikateltta

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Henkilöt | 
* Elonet

 |
|  |
| Muut | 
* Europeana

 |

 |